Síðastliðið vor var sett á laggirnar sérstakt afreksíþróttasvið við Fjölbrautaskóla Vesturlands á Akranesi . Er það fyrir nemendur af öllum brautum skólans sem uppfylla ákveðin skilyrði og vilja stunda íþróttir með álagi afreksmanna samhliða námi sínu . Undirritaður var formlegur samstarfssamningur milli FVA , Akraneskaupstaðar og ÍA en Akraneskaupstaður leggur til samstarfsins afnot af íþróttamannvirkjum og þjálfun er í höndum þjálfara hjá aðildarfélögum ÍA . Helgi Magnússon íþróttakennari við FVA og badmintonþjálfari hefur umsjón með afreksíþróttasviðinu í skólanum . Helgi segir alls 33 nemendur vera skráða á sviðið í dag og að flestir þeirra séu knattspyrnuiðkendur . Aðrir æfi körfuknattleik , badminton eða keilu . Hann segir markmiðið með afreksíþróttasviðinu vera að gefa ungmennunum tækifæri til þess að komast upp á næsta stig í sinni íþrótt . „ Að ná að æfa næstum eins og atvinnumenn með skólanum og að setja sér markmið . Við ætlum að hitta öll aðildarfélög innan ÍA um miðjan apríl og þá verður ákveðið hverjir verða með á næsta skólaári . Við ætlum að reyna að fá sem flesta til að vera með og líklega kemur golfið inn núna , sem hefur ekki verið áður . “ Nánar er fjallað um afreksíþróttasviðið í Skessuhorni sem kom út í dag .